แบงก์แห่แย่งเค้ก ปล่อยกู้พลังงาน
กรุงศรีฯ ลุยพลังงานทดแทน จับมือกสิกรปล่อยกู้โรงไฟฟ้าแสงอาทิตย์ 1,500 ล้านบาท เตรียมเข้าประมูลโครงการอีกกว่าแสนล้าน
22 มี.ค. 2555

กรุงศรีฯ ลุยพลังงานทดแทน จับมือกสิกรปล่อยกู้โรงไฟฟ้าแสงอาทิตย์ 1,500 ล้านบาท เตรียมเข้าประมูลโครงการอีกกว่าแสนล้าน
นายธะเรศ โปษยานนท์ ผู้ช่วยกรรมการผู้จัดการใหญ่ สายงานลูกค้าธุรกิจขนาดใหญ่ ธนาคารกรุงศรี อยุธยา กล่าวว่า ปีนี้ธนาคารจะหันมาให้ความสำคัญต่อการเติบโตในด้านสินเชื่อพลังงานมากขึ้น โดยเฉพาะในกลุ่มพลังงานทางเลือก เนื่องจากเป็นธุรกิจที่มีนโยบายรัฐบาลให้การสนับสนุน โดยมีแผนจะเข้าร่วมประมูลในโครงการต่างๆ คิดเป็นมูลค่ารวมกว่า 1 แสนล้านบาท โดยธนาคารจะเป็นผู้จัดการเงินกู้ 1-2 โครงการ ที่เหลือจะปล่อยกู้ร่วมกับสถาบันการเงินอื่น 
“ปีนี้เราน่าจะได้เข้าไปมีส่วนร่วมหลายโปรเจกต์ในฐานะผู้ร่วมปล่อยกู้ และฐานะที่ปรึกษาทางการเงิน” นายธะเรศ กล่าว
ล่าสุด ธนาคารกรุงศรีอยุธยาได้ร่วมมือกับธนาคารกสิกรไทยปล่อยกู้ร่วมในสัดส่วน 45% จากวงเงินรวม 1,517 ล้านบาท ให้แก่บริษัท เอสพีซีจี และบริษัท ผลิตไฟฟ้าราชบุรีโฮลดิ้ง เพื่อสร้างโรงไฟฟ้าพลังงานแสงอาทิตย์ 3 แห่งใน จ.นครราชสีมา 
นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย กล่าวว่า ธนาคารประเมิน 10 ปีจากนี้ พลังงานแสงอาทิตย์จะมีสัดส่วนเพิ่มขึ้นเป็น 10% ของพลังงานทั้งประเทศ หรือ 5,000 เมกะวัตต์ ซึ่งต้องใช้เงินลงทุนไม่ต่ำกว่า 5 แสนล้านบาท จึงตั้งเป้าจะเป็นผู้นำด้านสินเชื่อพลังงานและพลังงานทดแทน โดยมีส่วนแบ่งไม่น้อยกว่า 80%